《赠山翁》
元代·方回

箐果崖芝日足餐，卖薪时亦下云端。
邻家有酒常同醉，晚岁无衣不叹寒。
黑白石充棋子用，青黄树当历头看。
须眉不愧商山皓，可待为人作羽翰。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。